短燈檠歌
作者：韓愈
朝代：唐

paragraphs: 長檠八尺空自長，短檠二尺便且光。
黃簾綠幕朱戶閉，風露氣入秋堂涼。
裁衣寄遠淚眼暗，搔頭頻挑移近牀。
太學儒生東魯客，二十辭家來射策。
夜書細字綴語言，兩目眵昏頭雪白。
此時提攜當案前，看書到曉那能眠。
一朝富貴還自恣，長檠高張照珠翠。
吁嗟世事無不然，牆角君看短檠棄。